title: A Bizottság 2011/60/EU végrehajtási irányelve ( 2011. május 23. ) a 91/414/EGK tanácsi irányelvnek tebufenozid hatóanyagként való felvétele céljából történő módosításáról és a 2008/934/EK bizottsági határozat módosításáról  EGT-vonatkozású szöveg

text:
               24.5.2011

               HU

               Az Európai Unió Hivatalos Lapja

               L 136/58

         A BIZOTTSÁG 2011/60/EU VÉGREHAJTÁSI IRÁNYELVE
   (2011. május 23.)
   a 91/414/EGK tanácsi irányelvnek tebufenozid hatóanyagként való felvétele céljából történő módosításáról és a 2008/934/EK bizottsági határozat módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1) és különösen annak 6. cikke (1) bekezdésére,
   mivel:

               (1)

               A 451/2000/EK (2) és az 1490/2002/EK bizottsági rendelet (3) megállapítja a 91/414/EGK irányelv 8. cikkének (2) bekezdésében említett munkaprogram harmadik szakaszának végrehajtására vonatkozó részletes szabályokat, és létrehozza azon hatóanyagok jegyzékét, amelyeket a 91/414/EGK irányelv I. mellékletébe történő lehetséges felvétel céljából értékelni kell. E jegyzéken szerepel a tebufenozid.

               (2)

               A bejelentő az értékelő jelentés tervezetének kézhezvételétől számított két hónapon belül az 1490/2002/EK rendelet 11e. cikke alapján visszavonta a hatóanyagnak a 91/414/EGK irányelv I. mellékletébe való felvételéhez biztosított támogatását. A Bizottság ezért az egyes hatóanyagoknak a 91/414/EGK tanácsi irányelv I. mellékletébe történő felvétele megtagadásáról és az e hatóanyagokat tartalmazó növényvédő szerek engedélyének visszavonásáról szóló, 2008. december 5-i 2008/934/EK bizottsági határozat (4) elfogadásával megtagadta a tebufenozid felvételét.

               (3)

               A 91/414/EGK irányelv 6. cikkének (2) bekezdése alapján az eredeti bejelentő (a továbbiakban: a kérelmező) új kérelmet nyújtott be, a 91/414/EGK tanácsi irányelv alkalmazására vonatkozó részletes szabályoknak az irányelv 8. cikke (2) bekezdésében említett munkaprogramban szereplő, de az irányelv I. mellékletébe fel nem vett hatóanyagok szokásos és gyorsított eljárással való értékelése tekintetében történő megállapításáról szóló, 2008. január 17-i 33/2008/EK bizottsági rendelet (5) 14–19. cikke szerinti gyorsított eljárást kérve.

               (4)

               A kérelmet az 1490/2002/EK rendelettel kijelölt referens tagállamhoz, Németországhoz nyújtották be. A gyorsított eljárásra vonatkozó határidőt betartották. A hatóanyag specifikációja és a támogatott felhasználási célok azonosak a 2008/934/EK határozatban szereplőkkel. A kérelem megfelel továbbá a 33/2008/EK rendelet 15. cikkében foglalt többi tartalmi és eljárási előírásnak is.

               (5)

               Németország elvégezte a kérelmező által benyújtott kiegészítő adatok értékelését és elkészítette a kiegészítő jelentést, amelyet 2009. november 23-án megküldött az Európai Élelmiszerbiztonsági Hatóságnak (a továbbiakban: a Hatóság) és a Bizottságnak. A Hatóság a kiegészítő jelentést észrevételezésre megküldte a többi tagállamnak és a kérelmezőnek, majd a kapott észrevételeket továbbította a Bizottsághoz. A 33/2008/EK rendelet 20. cikke (1) bekezdésének megfelelően és a Bizottság kérésére a Hatóság 2010. október 19-én ismertette a Bizottsággal a tebufenozidra vonatkozó megállapításait (6). Az értékelő jelentés tervezetét, a kiegészítő jelentést és a Hatóság megállapításait a Bizottság az Élelmiszerlánc- és Állategészségügyi Állandó Bizottságban a tagállamokkal együtt megvizsgálta, majd ezeket a tebufenozidról szóló bizottsági vizsgálati jelentésként 2011. március 11-én véglegesítették.

               (6)

               A különböző vizsgálatok szerint a tebufenozidot tartalmazó növényvédő szerek várhatóan általában – és különösen a vizsgált és a Bizottság vizsgálati jelentésében részletesen ismertetett felhasználási célokat illetően – megfelelnek a 91/414/EGK irányelv 5. cikke (1) bekezdésének a) és b) pontjában meghatározott előírásoknak. A tebufenozidot ezért indokolt felvenni az I. mellékletbe, hogy az e hatóanyagot tartalmazó növényvédő szereket minden tagállamban az említett irányelv rendelkezései szerint lehessen engedélyezni.

               (7)

               A fentiekben megállapítottak ellenére indokolt további információkat szerezni egyes konkrét kérdésekről. A 91/414/EGK irányelv 6. cikkének (1) bekezdése szerint valamely hatóanyagnak az I. mellékletbe való felvételét feltételhez lehet kötni. Indokolt ezért előírni, hogy a kérelmező szolgáltasson megerősítő információkat az RH-6595 (7), az RH-2651 (8), az M2 (9) metabolitok relevanciájáról, a tebufenozidnak a lúgos kémhatású talajokban való lebomlásáról és a nem célzott Lepidoptera rovarokra jelentett kockázatáról.

               (8)

               Egy hatóanyagnak az I. mellékletbe történő felvétele előtt megfelelő időnek kell eltelnie ahhoz, hogy a tagállamok és az érdekelt felek felkészülhessenek a hatóanyag felvételéből fakadó új követelmények teljesítésére.

               (9)

               A 91/414/EGK irányelvben előírt, egy adott hatóanyagnak az I. mellékletbe történő felvételéből fakadó kötelezettségek fenntartása mellett a felvétel után hat hónapot kell biztosítani arra, hogy a tagállamok felülvizsgálhassák a tebufenozidot tartalmazó növényvédő szerekre már kiadott engedélyeket, és ezáltal biztosíthassák a 91/414/EGK irányelvben és különösen annak 13. cikkében előírt követelmények, valamint az I. mellékletben meghatározott vonatkozó feltételek teljesülését. A tagállamoknak a 91/414/EGK irányelvnek megfelelően szükség szerint módosítaniuk kell, újakkal kell helyettesíteniük vagy vissza kell vonniuk az érvényes engedélyeket. A fenti határidőtől eltérve hosszabb időt kell biztosítani az egyes növényvédő szerek egyes tervezett felhasználási céljaira vonatkozó, a III. melléklet szerinti teljes dosszié benyújtására és a 91/414/EGK irányelvben meghatározott egységes alapelvek szerinti értékelésére.

               (10)

               A növényvédő szerek forgalomba hozataláról szóló 91/414/EGK tanácsi irányelv 8. cikkének (2) bekezdésében említett munkaprogram első szakaszának végrehajtására vonatkozó részletes szabályok megállapításáról szóló, 1992. december 11-i 3600/92/EGK bizottsági rendelet (10) keretében értékelt hatóanyagoknak a 91/414/EGK irányelv I. mellékletébe történő felvételével kapcsolatos korábbi tapasztalatok szerint nehézségek támadhatnak annak értelmezésében, hogy a már kiadott engedélyek jogosultjainak milyen kötelességei vannak az adatokhoz való hozzáférést illetően. A további nehézségek elkerülése végett szükségesnek tűnik pontosítani a tagállamok kötelességeit, különösen azt, hogy meg kell győződniük arról, hogy az engedély jogosultja bizonyítottan hozzáfér az említett irányelv II. mellékletében leírt követelményeknek megfelelő dossziéhoz. Ez a pontosítás azonban az I. mellékletet módosító eddigi irányelvekhez képest nem ró új kötelezettségeket a tagállamokra vagy az engedélyek jogosultjaira.

               (11)

               A 91/414/EGK irányelvet ezért a fentieknek megfelelően módosítani kell.

               (12)

               A 2008/934/EK határozat előírja a tebufenozid felvételének megtagadását és az e hatóanyagot tartalmazó növényvédő szerek engedélyeinek 2011. december 31-ig történő visszavonását. A határozat mellékletének tebufenozidra vonatkozó sorát el kell hagyni.

               (13)

               A 2008/934/EK határozatot ezért a fentieknek megfelelően módosítani kell.

               (14)

               Az ezen irányelvben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,

         ELFOGADTA EZT AZ IRÁNYELVET:
   1. cikk
   A 91/414/EGK irányelv I. melléklete ezen irányelv mellékletének megfelelően módosul.
   2. cikk
   A 2008/934/EK határozat mellékletének tebufenozidra vonatkozó sorát el kell hagyni.
   3. cikk
   A tagállamok legkésőbb 2011. november 30-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét, valamint az e rendelkezések és az irányelv közötti megfelelést bemutató táblázatot haladéktalanul megküldik a Bizottság számára.
   Ezeket a rendelkezéseket 2011. december 1-jétől alkalmazzák.
   Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
   4. cikk
   (1)   A tebufenozidot hatóanyagként tartalmazó növényvédő szerekre kiadott engedélyeket a tagállamok a 91/414/EGK irányelvnek megfelelően 2011. november 30-ig szükség szerint módosítják vagy visszavonják.
   A fenti időpontig főként arról kell meggyőződniük, hogy az említett irányelv I. mellékletében a tebufenozidra előírt feltételek, a hatóanyagra vonatkozó bejegyzés B. részében leírtak kivételével, teljesülnek-e, és hogy az engedély jogosultja az említett irányelv 13. cikkében meghatározott feltételek szerint rendelkezik-e az irányelv II. mellékletében szereplő követelményeknek megfelelő dossziéval, vagy ilyen dossziéhoz való hozzáféréssel.
   (2)   Az (1) bekezdéstől eltérően az olyan engedélyezett növényvédő szerek esetében, amelyek tebufenozidot tartalmaznak egyedüli hatóanyagként vagy több olyan hatóanyag egyikeként, amelyek mindegyike legkésőbb 2011. május 31-ig felkerült a 91/414/EGK irányelv I. mellékletében lévő jegyzékre, a tagállamok a 91/414/EGK irányelv VI. mellékletében előírt egységes alapelvek szerint, az irányelv III. mellékletében foglalt követelményeknek megfelelő dosszié alapján és az irányelv I. mellékletében a tebufenozidra vonatkozó bejegyzés B. részének figyelembevételével újból elvégzik a növényvédő szer értékelését. Az értékelés alapján meghatározzák, hogy a szer megfelel-e a 91/414/EGK irányelv 4. cikke (1) bekezdésének b), c), d) és e) pontjában megállapított feltételeknek.
   Ezt követően a tagállamok:

               a)

               a tebufenozidot egyedüli hatóanyagként tartalmazó szer esetében legkésőbb 2015. május 31-ig szükség szerint módosítják vagy visszavonják az engedélyt; vagy

               b)

               a tebufenozidot több hatóanyag egyikeként tartalmazó szer esetében 2015. május 31-ig, vagy ha a többi hatóanyagnak a 91/414/EGK irányelv I. mellékletébe történő felvételéről rendelkező adott irányelvben az ilyen módosításra vagy visszavonásra későbbi időpont van megszabva, akkor az ott megjelölt határidőig szükség szerint módosítják vagy visszavonják az engedélyt.

         5. cikk
   Ez az irányelv 2011. június 1-jén lép hatályba.
   6. cikk
   Ennek az irányelvnek a tagállamok a címzettjei.

      Kelt Brüsszelben, 2011. május 23-án.

            a Bizottság részéről

            az elnök

         José Manuel BARROSO

      (1)  HL L 230., 1991.8.19., 1. o.

      (2)  HL L 55., 2000.2.29., 25. o.

      (3)  HL L 224., 2002.8.21., 23. o.

      (4)  HL L 333., 2008.12.11., 11. o.

      (5)  HL L 15., 2008.1.18., 5. o.

      (6)  Európai Élelmiszerbiztonsági Hatóság: A tebufenozid hatóanyagú növényvédő szereknél felmerülő kockázatok felméréséről készült szakértői értékelés megállapításai (Conclusion on the peer review of the pesticide risk assessment of the active substance tebufenozide). Összefoglaló: EFSA Journal 2010; 8(12):1871. [120 oldal]. doi:10.2903/j.efsa.2010.1890. Lásd www.efsa.europa.eu

      (7)  N’-[(4-acetil-fenil)karbonil]-N-terc-butil-3,5-dimetil-benzohidrazid.

      (8)  4-({2-terc-butil-2-[(3,5-dimetil-fenil)karbonil]hidrazinil}karbonil)benzoesav.

      (9)  Kémiai neve még nem meghatározott.

      (10)  HL L 366., 1992.12.15., 10. o.

      MELLÉKLET
      A 91/414/EGK irányelv I. mellékletében lévő táblázat a következő bejegyzéssel egészül ki:

                     Sorszám

                     Közhasználatú név, azonosító szám

                     IUPAC-név

                     Tisztaság (1)

                     Hatálybalépés

                     Lejárat

                     Különös rendelkezések

                     „355.

                     Tebufenozid
                     CAS-szám: 112410-23-8
                     CIPAC-szám: 724

                     N-terc-butil-N’-(4-etil-benzoe)-3,5-dimetil-benzohidrazid

                     ≥ 970 g/kg
                     Releváns szennyeződés

                        t-butil-hidrazin < 0,001 g/kg

                     2011. június 1.

                     2021. május 31.

                     A.   RÉSZ
                     Kizárólag rovarirtó szerként engedélyezhető.
                     B.   RÉSZ
                     A VI. mellékletben meghatározott egységes elvek érvényesítése érdekében figyelembe kell venni az Élelmiszerlánc- és Állategészségügyi Állandó Bizottságban 2011. március 11-én véglegesített, a tebufenozidra vonatkozó vizsgálati jelentésben és különösen annak I. és II. függelékében található megállapításokat.
                     Az átfogó értékelésben a tagállamoknak:

                                 1)

                                 fokozott figyelmet kell fordítaniuk a szert kezelő személyeknek és a dolgozóknak a munka-egészségügyi várakozási idő utáni védelmére, és az engedély feltételeként elő kell írniuk megfelelő védőfelszerelés használatát;

                                 2)

                                 fokozott figyelmet kell fordítaniuk a felszín alatti vizek védelmére, ha a hatóanyagot érzékeny talaj-, illetve éghajlati adottságú területeken alkalmazzák;

                                 3)

                                 fokozott figyelemmel kell lenniük a vízi élőlények védelmére, és gondoskodniuk kell arról, hogy a használati feltételek között megfelelő kockázatcsökkentő intézkedések is szerepeljenek;

                                 4)

                                 fokozott figyelmmel kell lenni a nem célzott Lepidoptera rovarokra jelentett kockázatra.

                           Az engedély feltételei között adott esetben szerepelniük kell kockázatcsökkentő intézkedéseknek.
                     Az érintett tagállamok a következőkre vonatkozó megerősítő információk beadását írják elő:

                                 1.

                                 az RH-6595, az RH-2651, és az M2 metabolitok relevanciája;

                                 2.

                                 a tebufenozidnak a lúgos kémhatású talajokban való lebomlása.

                           Az érintett tagállamok gondoskodnak arról, hogy a kérelmező az 1. és a 2. pontban előírt információkat 2013. május 31-ig eljuttassa a Bizottsághoz.”

         (1)  A hatóanyag pontos azonosítása és részletes specifikációja a vizsgálati jelentésben található.


title: A Bizottság 2011/57/EU végrehajtási irányelve ( 2011. április 27. ) a 91/414/EGK tanácsi irányelvnek a fluometuron hatóanyagként való felvétele céljából történő módosításáról és a 2008/934/EK bizottsági határozat módosításáról  EGT-vonatkozású szöveg

text:
               28.4.2011

               HU

               Az Európai Unió Hivatalos Lapja

               L 108/34

         A BIZOTTSÁG 2011/57/EU VÉGREHAJTÁSI IRÁNYELVE
   (2011. április 27.)
   a 91/414/EGK tanácsi irányelvnek a fluometuron hatóanyagként való felvétele céljából történő módosításáról és a 2008/934/EK bizottsági határozat módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1) és különösen annak 6. cikke (1) bekezdésére,
   mivel:

               (1)

               A 451/2000/EK (2) és az 1490/2002/EK (3) bizottsági rendelet megállapítja a 91/414/EGK irányelv 8. cikkének (2) bekezdésében említett munkaprogram második és harmadik szakaszának végrehajtására vonatkozó részletes szabályokat, és létrehozza azon hatóanyagok jegyzékét, amelyeket a 91/414/EGK irányelv I. mellékletébe történő lehetséges felvétel céljából értékelni kell. E jegyzéken szerepel a fluometuron.

               (2)

               A bejelentők az értékelő jelentés tervezetének kézhezvételétől számított két hónapon belül az 1490/2002/EK rendelet 11e. cikke alapján visszavonták a hatóanyagnak a 91/414/EGK irányelv I. mellékletébe való felvételéhez biztosított támogatásukat. A Bizottság ezért az egyes hatóanyagoknak a 91/414/EGK tanácsi irányelv I. mellékletébe történő felvétele megtagadásáról és az e hatóanyagokat tartalmazó növényvédő szerek engedélyének visszavonásáról szóló, 2008. december 5-i 2008/934/EK bizottsági határozat (4) elfogadásával megtagadta a fluometuron felvételét.

               (3)

               A 91/414/EGK irányelv 6. cikkének (2) bekezdése alapján az eredeti bejelentők (a továbbiakban: a kérelmezők) új kérelmet nyújtottak be, a 91/414/EGK tanácsi irányelv alkalmazására vonatkozó részletes szabályoknak az irányelv 8. cikke (2) bekezdésében említett munkaprogramban szereplő, de az irányelv I. mellékletébe fel nem vett hatóanyagok szokásos és gyorsított eljárással való értékelése tekintetében történő megállapításáról szóló, 2008. január 17-i 33/2008/EK bizottsági rendelet (5) 14–19. cikke szerinti gyorsított eljárást kérve.

               (4)

               A kérelmet az 1490/2002/EK rendelettel kijelölt referens tagállamhoz, Görögországhoz nyújtották be. A gyorsított eljárásra vonatkozó határidőt betartották. A hatóanyag specifikációja és a támogatott felhasználási célok azonosak a 2008/934/EK határozatban szereplőkkel. A kérelem megfelel továbbá a 33/2008/EK rendelet 15. cikkében foglalt többi tartalmi és eljárási előírásnak is.

               (5)

               Görögország elvégezte a kérelmezők által benyújtott kiegészítő adatok értékelését és elkészítette a kiegészítő jelentést, amelyet 2010. január 27-én megküldött az Európai Élelmiszerbiztonsági Hatóságnak (a továbbiakban: a Hatóság) és a Bizottságnak. A Hatóság a kiegészítő jelentést észrevételezésre megküldte a többi tagállamnak és a kérelmezőnek, majd a kapott észrevételeket továbbította a Bizottsághoz. A 33/2008/EK rendelet 20. cikke (1) bekezdésének megfelelően és a Bizottság kérésére a Hatóság 2010. december 14-én ismertette a Bizottsággal a fluometuronra vonatkozó megállapításait (6). Az értékelő jelentés tervezetét, a kiegészítő jelentést és a Hatóság megállapításait a Bizottság az Élelmiszerlánc- és Állategészségügyi Állandó Bizottságban a tagállamokkal együtt megvizsgálta, majd ezeket a fluometuronról szóló bizottsági vizsgálati jelentésként 2011. március 11-én véglegesítették.

               (6)

               A különböző vizsgálatok szerint a fluometuront tartalmazó növényvédő szerek várhatóan általában – és különösen a vizsgált és a Bizottság vizsgálati jelentésében részletesen ismertetett felhasználási célokat illetően – megfelelnek a 91/414/EGK irányelv 5. cikke (1) bekezdésének a) és b) pontjában meghatározott előírásoknak. A fluometuront ezért indokolt felvenni az I. mellékletbe, hogy az e hatóanyagot tartalmazó növényvédő szereket minden tagállamban az említett irányelv rendelkezései szerint lehessen engedélyezni.

               (7)

               E megállapítástól függetlenül egyes konkrét kérdésekről indokolt további információkat beszerezni. A 91/414/EGK irányelv 6. cikkének (1) bekezdése szerint valamely hatóanyagnak az I. mellékletbe való felvételét feltételekhez lehet kötni. Indokolt ezért előírni, hogy a kérelmezők szolgáltassanak további információkat a következők tekintetében: a trifluor-ecetsav növényi metabolit toxikológiai tulajdonságai, valamint a fluometuron levegőben, és a talajban megjelenő trifluor-metil-anilin metabolit talajban és vízben való ellenőrzésének analitikai módszerei. Amennyiben az 1272/2008/EK európai parlamenti és tanácsi rendelet (7) a fluometuront a „feltehetően rákot okoz” kategóriába sorolja, az érintett tagállamok előírják további adatok szolgáltatását a talajban megjelenő demetil-fluometuron és trifluor-metil-anilin felszín alatti vizekre vonatkozó relevanciájának megerősítésére.

               (8)

               Egy hatóanyagnak az I. mellékletbe történő felvétele előtt megfelelő időnek kell eltelnie ahhoz, hogy a tagállamok és az érdekelt felek felkészülhessenek a hatóanyag felvételéből fakadó új követelmények teljesítésére.

               (9)

               A 91/414/EGK irányelvben előírt, egy adott hatóanyagnak az I. mellékletbe történő felvételéből fakadó kötelezettségek fenntartása mellett a felvétel után hat hónapot kell biztosítani arra, hogy a tagállamok felülvizsgálhassák a fluometuront tartalmazó növényvédő szerekre már kiadott engedélyeket, és ezáltal biztosíthassák a 91/414/EGK irányelvben és különösen annak 13. cikkében előírt követelmények, valamint az I. mellékletben meghatározott vonatkozó feltételek teljesülését. A tagállamoknak a 91/414/EGK irányelvnek megfelelően szükség szerint módosítaniuk kell, újakkal kell helyettesíteniük vagy vissza kell vonniuk az érvényes engedélyeket. A fenti határidőtől eltérve hosszabb időt kell hagyni az egyes növényvédő szerek egyes felhasználási céljaira vonatkozó, a III. melléklet szerinti teljes dosszié benyújtására és értékelésére, a 91/414/EGK irányelvben meghatározott egységes alapelveknek megfelelően.

               (10)

               A növényvédő szerek forgalomba hozataláról szóló 91/414/EGK tanácsi irányelv 8. cikkének (2) bekezdésében említett munkaprogram első szakaszának végrehajtására vonatkozó részletes szabályok megállapításáról szóló, 1992. december 11-i 3600/92/EGK bizottsági rendelet (8) keretében értékelt hatóanyagoknak a 91/414/EGK irányelv I. mellékletébe történő felvételével kapcsolatos korábbi tapasztalatok szerint nehézségek támadhatnak annak értelmezésében, hogy a már kiadott engedélyek jogosultjainak milyen kötelességei vannak az adatokhoz való hozzáférést illetően. A további nehézségek elkerülése végett szükségesnek tűnik pontosítani a tagállamok kötelességeit, különösen azt, hogy meg kell győződniük arról, hogy az engedély jogosultja bizonyítottan hozzáfér az említett irányelv II. mellékletében leírt követelményeknek megfelelő dossziéhoz. Ez a pontosítás azonban az I. mellékletet módosító, eddigi irányelvekhez képest nem ró új kötelezettségeket a tagállamokra, illetve az engedélyek jogosultjaira.

               (11)

               A 91/414/EGK irányelvet ezért a fentieknek megfelelően módosítani kell.

               (12)

               A 2008/934/EK határozat előírja a fluometuron felvételének elutasítását és a szóban forgó hatóanyagot tartalmazó növényvédő szerek engedélyeinek 2011. december 31-ig történő visszavonását. A határozat mellékletének a fluometuronra vonatkozó sorát el kell hagyni.

               (13)

               A 2008/934/EK határozatot ezért a fentieknek megfelelően módosítani kell.

               (14)

               Az ezen irányelvben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,

         ELFOGADTA EZT AZ IRÁNYELVET:
   1. cikk
   A 91/414/EGK irányelv I. melléklete ezen irányelv mellékletének megfelelően módosul.
   2. cikk
   A 2008/934/EK határozat mellékletének a fluometuronra vonatkozó sorát el kell hagyni.
   3. cikk
   A tagállamok legkésőbb 2011. november 30-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét, valamint az e rendelkezések és az irányelv közötti megfelelést bemutató táblázatot haladéktalanul megküldik a Bizottság számára.
   Ezeket a rendelkezéseket 2011. december 1-jétől alkalmazzák.
   Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
   4. cikk
   (1)   A fluometuront hatóanyagként tartalmazó növényvédő szerekre kiadott engedélyeknek a 91/414/EGK irányelvvel összhangban történő szükséges módosítását, illetve visszavonását a tagállamok 2011. november 30-ig elvégzik.
   A fenti időpontig főként arról kell meggyőződniük, hogy az említett irányelv I. mellékletében a fluometuronra előírt feltételek, a hatóanyagra vonatkozó bejegyzés B. részében leírtak kivételével, teljesülnek-e, és hogy az engedély jogosultja az említett irányelv 13. cikkében meghatározott feltételek szerint rendelkezik-e az irányelv II. mellékletében szereplő követelményeknek megfelelő dossziéval, vagy ilyen dossziéhoz való hozzáféréssel.
   (2)   Az (1) bekezdéstől eltérően az olyan engedélyezett növényvédő szerek esetében, amelyek fluometuront tartalmaznak egyedüli hatóanyagként vagy több olyan hatóanyag egyikeként, amelyek mindegyike legkésőbb 2011. május 31-ig felkerült a 91/414/EGK irányelv I. mellékletében lévő jegyzékre, a tagállamok a 91/414/EGK irányelv VI. mellékletében előírt egységes alapelvek szerint, az irányelv III. mellékletében foglalt követelményeknek megfelelő dosszié alapján és az irányelv I. mellékletében a fluometuronra vonatkozó bejegyzés B. részének figyelembevételével újból elvégzik a növényvédő szer értékelését. Az értékelés alapján meghatározzák, hogy a szer megfelel-e a 91/414/EGK irányelv 4. cikke (1) bekezdésének b), c), d) és e) pontjában megállapított feltételeknek.
   Ezt követően a tagállamok:

               a)

               a fluometuront egyedüli hatóanyagként tartalmazó szer esetében legkésőbb 2015. május 31-ig szükség szerint módosítják vagy visszavonják az engedélyt; vagy

               b)

               a fluometuront több hatóanyag egyikeként tartalmazó szer esetében 2015. május 31-ig, vagy ha a többi hatóanyagnak a 91/414/EGK irányelv I. mellékletébe történő felvételéről rendelkező adott irányelvben az ilyen módosításra vagy visszavonásra későbbi időpont van megszabva, akkor az ott megjelölt határidőig szükség szerint módosítják vagy visszavonják az engedélyt.

         5. cikk
   Ez az irányelv 2011. június 1-jén lép hatályba.
   6. cikk
   Ennek az irányelvnek a tagállamok a címzettjei.

      Kelt Brüsszelben, 2011. április 27-én.

            a Bizottság részéről

            az elnök

         José Manuel BARROSO

      (1)  HL L 230., 1991.8.19., 1. o.

      (2)  HL L 55., 2000.2.29., 25. o.

      (3)  HL L 224., 2002.8.21., 23. o.

      (4)  HL L 333., 2008.12.11., 11. o.

      (5)  HL L 15., 2008.1.18., 5. o.

      (6)  Európai Élelmiszerbiztonsági Hatóság: Conclusion on the peer review of the pesticide risk assessment of the active substance fluometuron (A fluometuron hatóanyagú növényvédő szereknél felmerülő kockázatok felméréséről készült szakértői értékelés megállapításai). EFSA Journal 2011; 9(1):1958. [54 oldal]. doi:10.2903/j.efsa.2010.1892. Elérhető a következő internetcímen: www.efsa.europa.eu/efsajournal.htm

      (7)  HL L 353., 2008.12.31., 1. o.

      (8)  HL L 366., 1992.12.15., 10. o.

      MELLÉKLET
      A 91/414/EGK irányelv I. mellékletében lévő táblázat a következő bejegyzéssel egészül ki:

                     Sorszám

                     Közhasználatú név, azonosító szám

                     IUPAC-név

                     Tisztaság (1)

                     Hatálybalépés

                     Felvétel lejárata

                     Különös rendelkezések

                     „343.

                     Fluometuron
                     CAS-szám: 2164-17-2
                     CIPAC-szám: 159

                        1,1-dimetil-3-(α,α,α -trifluor-m-tolil)karbamid

                     ≥ 940 g/kg

                     2011. június 1.

                     2021. május 31.

                     A.   RÉSZ
                     Kizárólag gyomirtó szerként engedélyezhető, gyapothoz.
                     B.   RÉSZ
                     A VI. mellékletben meghatározott egységes elvek érvényesítése érdekében figyelembe kell venni az Élelmiszerlánc- és Állategészségügyi Állandó Bizottságban 2011. március 11-én véglegesített, a fluometuronra vonatkozó vizsgálati jelentésben és különösen annak I. és II. függelékében található megállapításokat.
                     Az átfogó értékelésben a tagállamoknak:

                                 a)

                                 fokozott figyelmet kell fordítaniuk a szert kezelők és a dolgozók biztonságának védelmére, és gondoskodniuk kell arról, hogy a használati feltételek között szerepeljen a megfelelő egyéni védőfelszerelés használata;

                                 b)

                                 fokozott figyelmet kell fordítaniuk a felszín alatti vizek védelmére, ha a hatóanyagot érzékeny talaj-, illetve éghajlati adottságú területeken alkalmazzák; gondoskodnak arról, hogy az engedélyezés feltételei között kockázatcsökkentő intézkedések is szerepeljenek, továbbá azirányú kötelezés, hogy a veszélyeztetett területeken, amennyiben szükséges, a fluometuron és a talajban található demetil-fluometuron és trifluor-metil-anilin esetleges kimosódását ellenőrzési programokkal ellenőrizzék;

                                 c)

                                 fokozott figyelmet kell fordítaniuk, a földigilisztákat kivéve, a nem célzott talajlakó makroorganizmusokra és a nem célzott növényekre, gondoskodniuk kell arról továbbá, hogy az engedély feltételei között szükség esetén kockázatcsökkentő intézkedések is szerepelnek.

                           Az érintett tagállamok gondoskodnak arról, hogy a kérelmezők megerősítő információkat juttassanak el a Bizottsághoz az alábbiakról:

                                 a)

                                 a trifluor-ecetsav növényi metabolit toxikológiai tulajdonságai;

                                 b)

                                 a fluometuron levegőben való ellenőrzésének analitikai módszerei;

                                 c)

                                 a talajban megjelenő trifluor-metil-anilin metabolit talajban és vízben való ellenőrzésének analitikai módszerei;

                                 d)

                                 a felszín alatti vizek esetében a talajban megjelenő demetil-fluometuron és trifluor-metil-anilin metabolitok relevanciája, amennyiben az 1272/2008/EK rendelet a fluometuront a »feltehetően rákot okoz« kategóriába sorolja.

                           Az érintett tagállamok gondoskodnak arról, hogy a kérelmező az a), b) és c) pontban előírt információkat 2013. május 31-ig, a d) pontban előírtakat pedig a fluometuron besorolására vonatkozó határozatról szóló értesítéstől számított hat hónapon belül eljuttassa a Bizottsághoz.”

         (1)  A hatóanyag pontos azonosítása és részletes specifikációja a vizsgálati jelentésben található.


title: A Bizottság 2014/96/EU végrehajtási irányelve ( 2014. október 15. ) a 2008/90/EK irányelv hatálya alá tartozó gyümölcstermő növények szaporítóanyagai, illetve gyümölcstermesztésre szánt ültetési anyagok jelöléséről, fémzárolásáról és csomagolásáról

text:
               16.10.2014

               HU

               Az Európai Unió Hivatalos Lapja

               L 298/12

         A BIZOTTSÁG 2014/96/EU VÉGREHAJTÁSI IRÁNYELVE
   (2014. október 15.)
   a 2008/90/EK irányelv hatálya alá tartozó gyümölcstermő növények szaporítóanyagai, illetve gyümölcstermesztésre szánt ültetési anyagok jelöléséről, fémzárolásáról és csomagolásáról
   AZ EURÓPAI BIZOTTSÁG
   tekintettel az Európai Unió működéséről szóló szerződésre,
   tekintettel a gyümölcstermő növények szaporítóanyagai, illetve a gyümölcstermesztésre szánt gyümölcstermő növények forgalmazásáról szóló, 2008. szeptember 29-i 2008/90/EK (1) tanácsi irányelvre és különösen annak 9. cikke (1) bekezdésére,
   mivel:

               (1)

               A gyümölcstermő növények szaporítóanyagai, illetve gyümölcstermesztésre szánt ültetési anyagok jelölése, fémzárolása és csomagolása tekintetében követelményeket kell elfogadni annak biztosítása érdekében, hogy a forgalmazás a 2008/90/EK irányelvnek megfelelően valósuljon meg.

               (2)

               A gyümölcstermő növények hivatalosan prebázis szaporítóanyagnak, bázis szaporítóanyagnak vagy certifikált szaporítóanyagnak minősített szaporítóanyagai, valamint a gyümölcstermesztésre szánt ültetési anyagok tekintetében rendelkezni kell a fémzárolási és csomagolási követelményekről.

               (3)

               A prebázis, bázis vagy certifikált szaporítóanyagok olyan jelöléssel hozhatók forgalomba, amely megfelel bizonyos követelményeknek. A jelölést (címkét) az illetékes hivatalos szervnek kell elkészítenie és elhelyeznie. A tagállamok számára lehetővé kell tenni, hogy úgy rendelkezhessenek, hogy az illetékes hivatalos szerv engedélyezhesse, hogy e jelölést a szállító készítse el és helyezze el az illetékes hivatalos szerv felügyelete alatt. A jelölés tervezését minden esetben az illetékes hivatalos szervnek kell meghatároznia az ebben az irányelvben foglalt követelményeknek megfelelően.

               (4)

               Annak érdekében, hogy a prebázis szaporítóanyagok, a bázis szaporítóanyagok vagy a certifikált szaporítóanyagok különböző típusainak tételei együtt legyenek forgalmazhatók, a tagállamok számára lehetővé kell tenni olyan kísérő okmány előírását, amely elősegíti a felhasználók tájékoztatását, és javítja a tételek nyomon követhetőségét és ellenőrzését a piaci értékesítés valamennyi szakaszában. E dokumentumot az illetékes hivatalos szervnek vagy az illetékes hivatalos szerv felügyelete alatt az érintett szállítónak kell elkészítenie.

               (5)

               A C.A.C.-anyag (CAC (Conformitas Agraria Communitatis) forgalmazásához a szállító által készített okmány szükséges.

               (6)

               Az ebben az irányelvben meghatározott intézkedések összhangban vannak a gyümölcstermő növénynemzetségek és -fajok szaporító- és ültetvényanyagaival foglalkozó állandó bizottság véleményével,

         ELFOGADTA EZT AZ IRÁNYELVET:
   1. cikk
   A jelölésre, a fémzárolásra és a csomagolásra vonatkozó követelmények
   A tagállamok biztosítják, hogy a gyümölcstermő növények hivatalosan prebázis szaporítóanyagnak, bázis szaporítóanyagnak vagy certifikált szaporítóanyagnak minősített szaporítóanyagai, valamint a gyümölcstermesztésre szánt ültetési anyagok (a továbbiakban: ültetési anyagok) hivatalosan certifikált szaporítóanyagnak minősített szaporítóanyagai csak akkor hozhatók forgalomba, ha megfelelnek a 2. és a 4. cikkben megállapított, a jelölésre, a fémzárolásra és a csomagolásra vonatkozó követelményeknek. A jelölést adott esetben a 3. cikkben előírt kísérő dokumentum egészítheti ki.
   A tagállamok biztosítják, hogy a C.A.C.-anyagok (Conformitas Agraria Communitatis) csak akkor hozhatók forgalomba, ha megfelelnek a szállítói okmány vonatkozásában az 5. cikkben megállapított feltételeknek.
   2. cikk
   A prebázis, bázis vagy certifikált szaporítóanyagok jelölése
   (1)   A tagállamok biztosítják, hogy a prebázis, bázis vagy certifikált szaporítóanyagok esetében az illetékes hivatalos szerv a (2)–(5) bekezdésben foglaltaknak megfelelő jelölést készít és helyez el a szaporítóanyagként vagy gyümölcstermő növényként forgalmazni kívánt növényeken vagy növényrészeken. A tagállamok úgy rendelkezhetnek, hogy az illetékes hivatalos szerv engedélyezheti, hogy a jelölést a szállító készítse el és helyezze el az illetékes hivatalos szerv felügyelete alatt. A jelölés tervezése tekintetében az illetékes hivatalos szerv a (2), (3) és (4) bekezdésnek megfelelően határoz.
   Az ugyanazon tételbe tartozó szaporítóanyagok vagy ültetési anyagok közös jelöléssel hozhatók forgalomba, amennyiben az ilyen anyagokat vagy növényeket ugyanabban a csomagban, kötegben vagy tartályban helyezték el, és a jelölést az (5) bekezdés második albekezdésének megfelelően helyezik el.
   A tagállamok rendelkezhetnek úgy, hogy az egyéves vagy egyévesnél idősebb ültetési anyagokra egyenként helyezzenek el jelölést. Ebben az esetben a jelölés elvégezhető a termőföldön a gyökerestől való eltávolítást megelőzően, e művelet során vagy később. Ha a jelölésre később kerül sor, az ugyanazon tételbe tartozó növényeket egyszerre kell gyökerestől eltávolítani, és megjelölésükig más tételektől elválasztva, megjelölt tartályokban kell elhelyezni.
   (2)   A jelölésen az alábbi információknak kell szerepelniük:

               a)

               az „uniós szabályok és szabványok” felirat;

               b)

               a jelölés helye szerinti tagállam vagy a megfelelő kód;

               c)

               az illetékes hivatalos szerv vagy a megfelelő kód;

               d)

               a szállító neve vagy az illetékes hivatalos szerv által adott regisztrációs száma/kódja;

               e)

               a csomag vagy köteg referenciaszáma, egyedi sorozatszám, a hetet jelző szám vagy a tételszám;

               f)

               botanikai név;

               g)

               kategória, valamint bázis szaporítóanyagok esetében a generációszám;

               h)

               a fajta és adott esetben a klón megnevezése. Ha az alany nem tartozik fajtához, a faj vagy az interspecifikus hibrid neve. A beoltott ültetési anyagok esetében ezeket az információkat az alany és a nemes vesszők tekintetében kell megadni. Olyan fajták esetében, amelyek vonatkozásában a hivatalos nyilvántartásba vételi kérelem vagy a növényfajta-oltalom iránti kérelem folyamatban van, az ilyen információknak tartalmaznia kell a következőket: „javasolt elnevezés” és „folyamatban lévő kérelem”;

               i)

               adott esetben a következő információ feltüntetése: „hivatalosan elismert fajtaleírással rendelkező fajta”;

               j)

               mennyiség;

               k)

               a termesztés helye szerinti ország és a vonatkozó kód, amennyiben eltér a jelölés szerinti országtól;

               l)

               a kibocsátás éve;

               m)

               ha az eredeti jelölést másik jelölés váltja fel: az eredeti jelölés kibocsátásának éve.

         (3)   A jelölésnek, melyet az Unió egyik hivatalos nyelvén, kitörölhetetlenül kell kinyomtatni, jól láthatónak és jól olvashatónak kell lennie.
   (4)   Ha a növények vagy növényi részek bármely kategóriája tekintetében színes jelölés felhasználására kerül sor, a jelölés a következő színű lehet:

               a)

               prebázis szaporítóanyag esetében fehér, átlós lila csíkkal;

               b)

               bázis szaporítóanyag esetében fehér;

               c)

               certifikált szaporítóanyag esetében kék.

         (5)   A jelölést a szaporítóanyagként vagy gyümölcstermő növényként forgalmazni kívánt növényeken vagy növényi részeken kell elhelyezni. Ha az ilyen növényeket vagy növényi részeket csomagban, kötegben vagy tartályban kívánják forgalomba hozni, a jelölést e csomagon, kötegen vagy tartályon kell elhelyezni.
   Amennyiben az (1) bekezdés második albekezdésének megfelelően a szaporítóanyagokat vagy ültetési anyagokat közös jelöléssel szándékozzák forgalomba hozni, a jelölést azon a csomagon, kötegen vagy tartályon kell elhelyezni, amely az érintett szaporítóanyagokat vagy ültetési anyagokat tartalmazza.
   3. cikk
   A prebázis, a bázis vagy a certifikált szaporítóanyagokat kísérő dokumentum
   (1)   A tagállamok rendelkezhetnek úgy, hogy a 2. cikkben említett jelölés kiegészítéseként az illetékes hivatalos szerv vagy e szerv felügyelete alatt a szállító kísérő dokumentumot állítson ki a prebázis, a bázis vagy a certifikált szaporítóanyagok különböző fajtáit vagy típusait tartalmazó tételekre, melyek együtt kerülnek forgalomba.
   (2)   A kísérő dokumentumra teljesülnek a következő követelmények:

               a)

               tartalmazza a 2. cikk (2) bekezdésében foglalt információkat, valamint az adott jelölésen jelzetteknek megfelelő információkat;

               b)

               az Unió valamelyik hivatalos nyelvén készült;

               c)

               legalább két példányban (szállító és címzett) áll rendelkezésre;

               d)

               a szaporítóanyagot a szállító működési helyétől a címzett címére kíséri;

               e)

               tartalmazza a címzett nevét és címét;

               f)

               tartalmazza az okmány kiállításának dátumát;

               g)

               adott esetben tartalmazza az érintett tétel vonatkozásában releváns további információkat.

         (3)   Ha a kísérő dokumentumban foglalt információk ellentmondanak a 2. cikkben említett, a jelölésen szereplő információknak, a jelölésen szereplő információkat kell figyelembe venni.
   4. cikk
   A prebázis, a bázis vagy a certifikált szaporítóanyagokra vonatkozó fémzárolási és csomagolási követelmények
   (1)   A tagállamok biztosítják, hogy amennyiben a prebázis, a bázis vagy a certifikált szaporítóanyagokat kettő vagy több növényt vagy növényi részt tartalmazó tételként forgalmazzák, e tételek megfelelő mértékben homogének.
   Az e tételeket alkotó növények vagy növényi részek esetében teljesülnek az a) vagy a b) pontban leírt követelmények:

               a)

               a növényeket vagy növényi részeket a (2) bekezdésnek megfelelően fémzárolt csomagban vagy tartályban helyezték el; vagy

               b)

               a növényeket vagy növényi részeket a (2) bekezdésnek megfelelően fémzárolt kötegben helyezték el;

         (2)   Az irányelv alkalmazásában a „fémzárolás” jelentése: csomag vagy tartály esetében olyan módon történő lezárás, hogy az nem nyitható fel a zár megrongálása nélkül, köteg esetében pedig a köteget alkotó növények vagy növényi részek egymáshoz rögzítése úgy, hogy ne lehessen azokat a kötelék megsértése nélkül szétválasztani. A jelölést oly módon kell elhelyezni a csomagon, a tartályon vagy a kötegen, hogy a jelölés eltávolítása érvénytelenítse azt.
   5. cikk
   A C.A.C.-anyagra vonatkozó szállítói okmány
   (1)   A tagállamok biztosítják, hogy a C.A.C.-anyagot a szállító által elkészített, a (2) és a (3) bekezdésnek megfelelő okmány (a továbbiakban: szállítói okmány) kíséretében forgalmazzák.
   A tagállamok biztosítják, hogy a szállítói okmány nem hasonlít a 2. cikkben említett jelölésre vagy a 3. cikkben említett kísérő dokumentumra, annak érdekében, hogy a szállítói okmány és az említett két dokumentum ne lehessen összekeverhető.
   (2)   A szállítói okmány legalább az alábbi információkat tartalmazza:

               a)

               az „uniós szabályok és szabványok” felirat;

               b)

               az a tagállam, ahol a szállítói okmány készült, illetve a vonatkozó kód;

               c)

               az illetékes hivatalos szerv vagy a megfelelő kód;

               d)

               a szállító neve vagy az illetékes hivatalos szerv által adott regisztrációs száma/kódja;

               e)

               egyedi sorozatszám, a hetet jelző szám vagy tételszám;

               f)

               botanikai név;

               g)

               C.A.C.-anyag;

               h)

               a fajta és adott esetben a klón megnevezése. Ha az alany nem tartozik fajtához, a faj vagy az interspecifikus hibrid neve. A beoltott ültetési anyagok esetében ezen információkat az alany és a nemes vesszők tekintetében kell megadni. Olyan fajták esetében, amelyek vonatkozásában a hivatalos nyilvántartásba vételi kérelem vagy a növényfajta-oltalom iránti kérelem folyamatban van, az ilyen információknak tartalmaznia kell a következőket: „javasolt elnevezés” és „folyamatban lévő kérelem”;

               i)

               mennyiség;

               j)

               a termesztés helye szerinti ország és a vonatkozó kód, amennyiben eltér a szállító okmányának kiállítása szerinti tagállamtól;

               k)

               az okmány kibocsátásának helye.

         (3)   A szállító okmányának, melyet az Unió egyik hivatalos nyelvén, kitörölhetetlenül kell kinyomtatni, jól láthatónak és jól olvashatónak kell lennie.
   6. cikk
   Átültetés
   (1)   A tagállamok legkésőbb 2016. december 31-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét haladéktalanul megküldik a Bizottság számára.
   Ezeket a rendelkezéseket 2017. január 1-jétől alkalmazzák.
   A tagállamok által elfogadott rendelkezéseknek hivatkozniuk kell erre az irányelvre, vagy hivatalos kihirdetésük alkalmával ilyen hivatkozással együtt kell megjelenniük. A hivatkozás módját a tagállamok határozzák meg.
   (2)   A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.
   7. cikk
   Felülvizsgálatra vonatkozó rendelkezés
   A Bizottság 2019. január 1-jéig felülvizsgálja a 2. cikk (4) bekezdését.
   8. cikk
   Hatálybalépés
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   9. cikk
   Címzettek
   Ennek az irányelvnek a tagállamok a címzettjei.

      Kelt Brüsszelben, 2014. október 15-én.

            a Bizottság részéről

            az elnök

         José Manuel BARROSO

      (1)  HL L 267., 2008.10.8., 8. o.


title: A Bizottság 2014/10/EU felhatalmazáson alapuló irányelve ( 2013. október 18. ) a 2011/65/EU európai parlamenti és tanácsi irányelv IV. mellékletének a kriogén hűtők hideg fejeiben és/vagy kriogén hűtésű hideg szondákban és/vagy kriogén hűtésű ekvipotenciális kötési rendszerekben, orvostechnikai eszközökben (8. kategória) és/vagy ipari felügyeleti és vezérlő eszközökben szupravezetőként vagy hővezetőként használt ötvözetekben alkalmazott ólom mentesítése tekintetében, a műszaki fejlődéshez történő hozzáigazítás céljából történő módosításáról  EGT-vonatkozású szöveg

text:
               9.1.2014

               HU

               Az Európai Unió Hivatalos Lapja

               L 4/63

         A BIZOTTSÁG 2014/10/EU FELHATALMAZÁSON ALAPULÓ IRÁNYELVE
   (2013. október 18.)
   a 2011/65/EU európai parlamenti és tanácsi irányelv IV. mellékletének a kriogén hűtők hideg fejeiben és/vagy kriogén hűtésű hideg szondákban és/vagy kriogén hűtésű ekvipotenciális kötési rendszerekben, orvostechnikai eszközökben (8. kategória) és/vagy ipari felügyeleti és vezérlő eszközökben szupravezetőként vagy hővezetőként használt ötvözetekben alkalmazott ólom mentesítése tekintetében, a műszaki fejlődéshez történő hozzáigazítás céljából történő módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az egyes veszélyes anyagok elektromos és elektronikus berendezésekben való alkalmazásának korlátozásáról szóló, 2011. június 8-i 2011/65/EU európai parlamenti és tanácsi irányelvre (1) és különösen annak 5. cikke (1) bekezdésének a) pontjára,
   mivel:

               (1)

               A 2011/65/EU irányelv tiltja az ólom használatát a forgalomba hozott elektromos és elektronikus berendezésekben.

               (2)

               Jelenleg nincs lehetőség a kriogén hűtők hideg fejeiben és/vagy kriogén hűtésű hideg szondákban és/vagy kriogén hűtésű ekvipotenciális kötési rendszerekben, orvostechnikai eszközökben (8. kategória) és/vagy ipari felügyeleti és vezérlő eszközökben szupravezetőként vagy hővezetőként használt ötvözetekben alkalmazott ólom helyettesítésére vagy kivonására. A piacon jelenleg nem léteznek olyan ólommentes készülékek, amelyek ezen alkalmazás tekintetében működőképesek lennének.

               (3)

               A megbízhatósági vizsgálatokhoz és az alternatív megoldások termékbejegyzéseihez időre van szükség.

               (4)

               A 2011/65/EU irányelvet ezért ennek megfelelően módosítani kell,

         ELFOGADTA EZT AZ IRÁNYELVET:
   1. cikk
   A 2011/65/EU irányelv IV. melléklete ezen irányelv mellékletének megfelelően módosul.
   2. cikk
   (1)   A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb az annak hatálybalépésétől számított hatodik hónap utolsó napjáig megfeleljenek. E rendelkezések szövegét haladéktalanul megküldik a Bizottság számára.
   Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
   (2)   A tagállamok közlik a Bizottsággal nemzeti joguk azon főbb rendelkezéseinek szövegét, amelyeket az ezen irányelv által szabályozott területen fogadnak el.
   3. cikk
   Ez az irányelv az Európai Unió Hivatalos Lapjában való kihirdetését követő huszadik napon lép hatályba.
   4. cikk
   Ennek az irányelvnek a tagállamok a címzettjei.

      Kelt Brüsszelben, 2013. október 18-án.

            a Bizottság részéről

            az elnök

         José Manuel BARROSO

      (1)  HL L 174., 2011.7.1., 88. o.

      MELLÉKLET
      A 2011/65/EU irányelv IV. melléklete az alábbi 29. ponttal egészül ki:

                  „29.

                  Kriogén hűtők hideg fejeiben és/vagy kriogén hűtésű hideg szondákban és/vagy kriogén hűtésű ekvipotenciális kötési rendszerekben, orvostechnikai eszközökben (8. kategória) és/vagy ipari felügyeleti és vezérlő eszközökben szupravezetőként vagy hővezetőként használt ötvözetekben alkalmazott ólom. 2021. június 30-án lejár.”


title: A Bizottság (EU) 2015/2392 végrehajtási irányelve (2015. december 17.) az 596/2014/EU európai parlamenti és tanácsi rendelet tényleges vagy lehetséges megsértésének illetékes hatóságoknak történő bejelentéséről

text:
               18.12.2015

               HU

               Az Európai Unió Hivatalos Lapja

               L 332/126

         A BIZOTTSÁG (EU) 2015/2392 VÉGREHAJTÁSI IRÁNYELVE
   (2015. december 17.)
   az 596/2014/EU európai parlamenti és tanácsi rendelet tényleges vagy lehetséges megsértésének illetékes hatóságoknak történő bejelentéséről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a piaci visszaélésekről (piaci visszaélésekről szóló rendelet), valamint a 2003/6/EK európai parlamenti és tanácsi irányelv és a 2003/124/EK, a 2003/125/EK és a 2004/72/EK bizottsági irányelv hatályon kívül helyezéséről szóló, 2014. április 16-i 596/2014/EU rendeletre (1), és különösen annak 32. cikke (5) bekezdésére,
   mivel:

               (1)

               Az 596/2014/EU rendelet tényleges vagy lehetséges megsértését az illetékes hatóságoknak bejelentő személyek (visszaélést bejelentő személyek) az illetékes hatóságok számára olyan új információkat szolgáltatnak, amelyek segítik ez utóbbiakat a piaci visszaélések feltárásában és az azokra vonatkozó szankciók kiszabásában. A visszaélés bejelentésétől azonban visszatarthat a megtorlástól, a hátrányos megkülönböztetéstől vagy a személyes adatok közlésétől való félelem. A visszaélés bejelentése tekintetében ezért olyan megfelelő intézkedésekre van szükség, amelyek biztosítják a visszaélést bejelentő, valamint a megvádolt személyek alapvető jogainak általános védelmét és tiszteletben tartását. Az illetékes hatóságoknak tudatosan hamis vagy félrevezető információkat jelentő személyek nem minősíthetők visszaélést bejelentő személynek, így nem részesülhetnek a védelmi mechanizmusok nyújtotta előnyökből.

               (2)

               Az illetékes hatóságoknak lehetővé kell tenniük a névtelenséget garantáló bejelentést, és az ebben az irányelvben meghatározott védelmi mechanizmusokat kell alkalmazni akkor is, ha egy visszaélést névtelenül bejelentő személy egy későbbi időpontban úgy dönt, hogy felfedi személyazonosságát az illetékes hatóság előtt. A visszaélést bejelentő személyek választhatnak, hogy a belső eljárásokon keresztül – ahol ilyenek léteznek – vagy közvetlenül az illetékes hatóságnak tegyenek bejelentést.

               (3)

               Az illetékes hatóságoknál szakmailag képzett – a vonatkozó adatvédelmi szabályokban is jártas – kijelölt munkatársakra van szükség az 596/2014/EU rendelet megsértésére vonatkozó bejelentések kezelésére, és a bejelentő személlyel való kommunikáció, valamint a bejelentés megfelelő nyomon követésének biztosítása érdekében.

               (4)

               Az 596/2014/EU rendelet tényleges vagy lehetséges megsértését bejelenteni szándékozó személyek számára lehetővé kell tenni, hogy tájékozott döntést hozzanak arról, hogyan és mikor tegyenek bejelentést. Az illetékes hatóságoknak ezért nyilvánosságra kell hozniuk és könnyen hozzáférhetővé kell tenniük az illetékes hatóságokkal való érintkezésre szolgáló kommunikációs csatornákról, a vonatkozó eljárásokról, valamint a hatóságon belül kijelölt, a jogsértések bejelentéseivel foglalkozó munkatársakról szóló információkat. A jogsértések bejelentésére vonatkozó valamennyi információnak átláthatónak, könnyen érthetőnek és megbízhatónak kell lennie annak érdekében, hogy inkább ösztönözze, mintsem visszatartsa a jogsértések bejelentését.

               (5)

               A kijelölt munkatársakkal való hatékony kommunikáció érdekében arra van szükség, hogy az illetékes hatóság olyan különböző kommunikációs csatornákat tartson fenn és használjon, amelyek felhasználóbarátok és lehetővé teszik az írásbeli és szóbeli, valamint az elektronikus és nem elektronikus kommunikációt.

               (6)

               Fontos, hogy az 596/2014/EU rendelet megsértését bejelentő, vagy annak megsértésével vádolt, munkaszerződés alapján foglalkoztatott személyek védelmére vonatkozó eljárások – függetlenül e személyek munkaviszonyának természetétől, illetve attól a ténytől, hogy részesülnek-e fizetésben vagy sem – megvédjék ezeket a személyeket a megtorlástól, a hátrányos megkülönböztetéstől vagy a tisztességtelen bánásmód egyéb közvetlen vagy közvetett formáitól. A tisztességtelen bánásmód a körülményektől függően nagyon eltérő lehet. Az ilyen egyedi eseteket a nemzeti jogban rendelkezésre álló vitarendezési szabályok vagy bírósági eljárások útján kell értékelni.

               (7)

               A tagállamoknak biztosítaniuk kell, hogy az illetékes hatóságok megfelelő védelmi eljárásokkal rendelkezzenek a jogsértésekről szóló bejelentések és a bejelentett személy személyes adatainak feldolgozására vonatkozóan. Az ilyen eljárásoknak az eljárás valamennyi szakaszában biztosítaniuk kell minden bejelentő és bejelentett személy személyazonosságának védelmét. Ez a kötelezettség nem érinti az információk közlésére vonatkozó kötelezettség szükségességét és arányosságát, amikor az információközlést az uniós vagy a nemzeti jog írja elő ezen jogrendszerek megfelelő biztosítékai mellett, például vizsgálatok vagy bírósági eljárások során vagy mások szabadságának védelme érdekében, ideértve a bejelentett személy védelemhez való jogát.

               (8)

               Nagyon fontos és elengedhetetlen, hogy az illetékes hatóság kijelölt munkatársai, valamint az illetékes hatóság azon munkatársai, akik hozzáférést kapnak a bejelentő személy által az illetékes hatósághoz benyújtott információkhoz, eleget tegyenek a szakmai titoktartásra és a bizalmas kezelésre vonatkozó kötelezettségüknek az adatok illetékes hatóságon belüli és kívüli továbbítása során, abban az esetben is, amikor az illetékes hatóság vizsgálatot vagy nyomozást vagy későbbi jogérvényesítési tevékenységet indít a jogsértésekről szóló bejelentéssel kapcsolatban.

               (9)

               A tagállamoknak biztosítaniuk kell valamennyi jogsértésről szóló bejelentés megfelelő nyilvántartását, és azt, hogy minden bejelentés visszakereshető legyen az illetékes hatóságnál, valamint hogy a bejelentések révén szerzett információkat adott esetben bizonyítékként lehessen felhasználni a jogérvényesítési eljárás során. A tagállamoknak biztosítaniuk kell a 95/46/EK európai parlamenti és tanácsi irányelv (2) előírásainak, valamint a 95/46/EK irányelvet átültető tagállami jogszabályoknak való megfelelést.

               (10)

               A bejelentő és bejelentett személy személyes adatainak védelme kulcsfontosságú a személyes – különösen az érintett személy személyazonosságát felfedő – adatok feltárása miatt bekövetkező tisztességtelen bánásmód vagy hírnévrontás elkerülése érdekében. A 95/46/EK irányelvet átültető tagállami adatvédelmi jogszabályokon kívül az illetékes hatóságoknak megfelelő, kifejezetten a bejelentő és bejelentett személy védelmét szolgáló adatvédelmi eljárásokat, és ezek körében az illetékes hatóságon belül biztonságos, csak az arra feljogosított munkatársak számára hozzáférhető rendszert kell létrehozni.

               (11)

               A jogsértésekről szóló bejelentések értékeléséhez, valamint a szükséges vizsgálati és jogérvényesítési intézkedések meghozatalához szükség lehet arra, hogy az illetékes hatóság a jogsértésekről szóló bejelentésekhez kapcsolódó személyes adatokat továbbítson. Az illetékes hatóságon belüli vagy harmadik felek részére történő adattovábbítás esetén az illetékes hatóságnak – a tagállami joggal összhangban – a lehető legnagyobb mértékben fenn kell tartani a bizalmas kezelést.

               (12)

               A hírnévrontás vagy más negatív következmények elkerülése érdekében meg kell védeni az 596/2014/EU rendelet megsértésével megvádolt, bejelentett személy jogait. Ezenkívül a bejelentett személy védelemhez való jogát és a jogorvoslathoz való hozzáférését maradéktalanul tiszteletben kell tartani a bejelentést követő eljárás valamennyi szakaszában. A tagállamoknak biztosítaniuk kell a bejelentett személy védelemhez való jogát, amely magában foglalja az iratbetekintéshez való jogot, a meghallgatáshoz való jogot, valamint azt a jogot, hogy a tagállami jogban meghatározott alkalmazandó eljárások – a vizsgálatok vagy azt követő igazságügyi eljárások – során hozott döntésekkel szemben a bejelentett személy hatékony jogorvoslattal éljen.

               (13)

               Az illetékes hatóságok eljárásaira vonatkozó rendszeres és legalább kétévente lebonyolított felülvizsgálatnak garantálnia kell, hogy ezek az eljárások megfelelőek és korszerűek legyenek, és ezáltal betöltsék funkciójukat. Fontos ezért, hogy az illetékes hatóságok kiértékeljék saját tapasztalataikat, és azokat a bevált gyakorlatokkal együtt megosszák más illetékes hatóságokkal.

               (14)

               Mivel a visszaélést bejelentő személyek védelméről szóló részletes szabályok megnehezítenék a tagállamok számára, hogy biztosítsák a nemzeti rendszereikkel való összeegyeztethetőséget és a műveleti összeférhetőséget az adminisztratív, eljárási és intézményi vonatkozások tekintetében, ezért a végrehajtási aktusnak némi rugalmasságot kell biztosítania. Mivel ilyen rugalmasságot leginkább az irányelvek és nem a rendeletek révén lehet elérni, ezért az irányelv tűnik a legmegfelelőbb eszköznek arra, hogy a tagállamok hatékonyan hozzáigazíthassák a jogsértések bejelentésére vonatkozó rendszert nemzeti rendszereikhez, ezen belül az intézményi keretekhez.

               (15)

               Mivel az 596/2014/EU rendelet 2016. július 3-tól alkalmazandó, ezért helyénvaló, hogy a tagállamok 2016. július 3-ig átültessék, és ugyanettől az időponttól kezdve alkalmazzák az ezzel az irányelvvel kapcsolatos rendelkezéseket.

               (16)

               Az ebben az irányelvben meghatározott intézkedések összhangban állnak az Európai Értékpapír-bizottság véleményével,

         ELFOGADTA EZT AZ IRÁNYELVET:
   I. FEJEZET

      TÁRGY ÉS FOGALOMMEGHATÁROZÁSOK

   1. cikk
   Tárgy
   Ez az irányelv szabályokat állapít meg, amelyek meghatározzák az 596/2014/EU rendelet 32. cikkének (1) bekezdésében említett eljárásokat, beleértve a bejelentések megtételének és nyomon követésének módjait, valamint a munkaszerződés alapján foglalkoztatott személyek és a személyes adatok védelmével kapcsolatos intézkedéseket.
   2. cikk
   Fogalommeghatározások
   Ennek az irányelvnek az alkalmazásában:
   1.   „bejelentő személy”: az a személy, aki az 596/2014/EU rendelet tényleges vagy lehetséges megsértését jelenti be az illetékes hatóságnak;
   2.   „bejelentett személy”: az a személy, akit a bejelentő személy az 596/2014/EU rendelet megsértésével vagy megsértésének szándékával vádol;
   3.   „jogsértésről szóló bejelentés”: a bejelentő személy által az illetékes hatósághoz eljuttatott bejelentés az 596/2014/EU rendelet tényleges vagy lehetséges megsértéséről.
   II. FEJEZET

      A JOGSÉRTÉSRŐL SZÓLÓ BEJELENTÉSEK ÁTVÉTELÉRE ÉS AZOK NYOMON KÖVETÉSÉRE VONATKOZÓ ELJÁRÁSOK

   3. cikk
   Kijelölt munkatársak
   (1)   A tagállamok biztosítják, hogy az illetékes hatóságok rendelkezzenek a jogsértésről szóló bejelentések kezelésére kijelölt munkatársakkal (a továbbiakban: kijelölt munkatársak). A kijelölt munkatársak a jogsértésről szóló bejelentések kezelésére vonatkozó szakmai képzésben részesülnek.
   (2)   A kijelölt munkatársak az alábbi feladatköröket látják el:

               a)

               minden érdeklődőt tájékoztatnak a jogsértések bejelentésével kapcsolatos eljárásokról;

               b)

               átveszik és nyomon követik a jogsértésről szóló bejelentéseket;

               c)

               kapcsolatot tartanak a bejelentő személlyel, amennyiben az felfedte személyazonosságát.

         4. cikk
   A jogsértésről szóló bejelentések átvételére és azok nyomon követésére vonatkozó információk
   (1)   A tagállamok biztosítják, hogy az illetékes hatóságok információkat tegyenek közzé honlapjuk egy elkülönült, könnyen azonosítható és hozzáférhető részén a (2) bekezdésben meghatározott, jogsértésről szóló bejelentések átvételéről.
   (2)   A (1) bekezdésben említett információk az alábbiak mindegyikét tartalmazzák:

               a)

               a jogsértésről szóló bejelentések átvételére és nyomon követésére, valamint a kijelölt munkatársakkal való kapcsolatfelvételre szolgáló kommunikációs csatornák a 6. cikk (1) bekezdésével összhangban, egyebek mellett:

                           1.

                           a telefonszámok, annak feltüntetésével, hogy a megadott telefonszám felhívásakor a beszélgetés rögzítésre kerül-e vagy sem;

                           2.

                           a kijelölt munkatársakkal való kapcsolatfelvétel céljára szolgáló elektronikus és postai címek, amelyek biztonságosak, és biztosítják a bizalmas kezelést;

               b)

               az 5. cikkben említett, a jogsértésről szóló bejelentésekre vonatkozó eljárások;

               c)

               a jogsértésről szóló bejelentések bizalmas kezelésére vonatkozó szabályozás az 5. cikkben említett, a jogsértésről szóló bejelentésekre vonatkozó eljárásokkal összhangban;

               d)

               a munkaszerződés alapján foglalkoztatott személyek védelmére szolgáló eljárások;

               e)

               arra vonatkozó, egyértelmű nyilatkozat, hogy az illetékes hatóságok részére valamely személy által az 596/2014/EU rendelettel összhangban nyújtott tájékoztatás nem minősül az információközlés bármely, szerződésben vagy bármely jogalkotási, szabályozási vagy igazgatási rendelkezésben meghatározott korlátozása megsértésének, és azért a bejelentő személy semmilyen módon nem vonható felelősségre.

         (3)   Az illetékes hatóságok a jogsértésekről szóló bejelentések átvételére és nyomon követésére vonatkozóan a (2) bekezdésben meghatározottaknál részletesebb információkat is közzétehetnek honlapjukon.
   5. cikk
   A jogsértések bejelentésére alkalmazandó eljárások
   (1)   A 4. cikk (2) bekezdésének b) pontjában említett, a jogsértésről szóló bejelentésekre alkalmazandó eljárásoknak az alábbi információk mindegyikét egyértelműen fel kell tüntetniük:

               a)

               a jogsértésről szóló bejelentéseket névtelenül is be lehet nyújtani;

               b)

               a mód, ahogy az illetékes hatóság felkérheti a bejelentő személyt arra, hogy tegye egyértelművé a bejelentett információkat, vagy adjon meg további, a bejelentő személy számára hozzáférhető információkat;

               c)

               a jogsértésről szóló bejelentés eredményével kapcsolatban a bejelentő személy számára várhatóan biztosított visszajelzés típusa, tartalma és határideje;

               d)

               a jogsértésről szóló bejelentésekre bizalmas kezelésére vonatkozó szabályozás, ezen belül azon körülmények részletes leírását, amelyek mellett a bejelentő személy bizalmas adatai az 596/2014/EU rendelet 27., 28. és 29. cikkével összhangban közölhetők.

         (2)   Az (1) bekezdés d) pontjában említett részletes leírásnak a bejelentő személyben tudatosítania kell, hogy bizonyos rendkívüli esetekben az adatok bizalmas kezelése nem biztosítható, egyebek mellett akkor, amikor az adatok közlése az uniós vagy tagállami jog által előírt szükséges és arányos kötelezettség, ezen jogrendszerek megfelelő biztosítékai mellett, például vizsgálatok vagy bírósági eljárások során vagy mások szabadságának védelme érdekében, ideértve a bejelentett személy védelemhez való jogát.
   6. cikk
   Kijelölt kommunikációs csatornák
   (1)   A tagállamok biztosítják, hogy az illetékes hatóságok a jogsértésről szóló bejelentések átvétele és nyomon követése céljára független és autonóm kommunikációs csatornákat jelöljenek ki, amelyek biztonságosak, és biztosítják a bizalmas kezelést (a továbbiakban: kijelölt kommunikációs csatornák).
   (2)   A kijelölt kommunikációs csatornákat akkor lehet függetlennek és autonómnak tekinteni, amennyiben az alábbi feltételek mindegyike teljesül:

               a)

               elkülönülnek az illetékes hatóság általános kommunikációs csatornáitól, ezen belül azoktól, amelyeken keresztül az illetékes hatóság a belső kommunikációját és harmadik felekkel folytatott kommunikációját folytatja a szokásos működése során;

               b)

               ezeket a kommunikációs csatornákat oly módon tervezték, hozták létre és működtették, amely biztosítja az információk teljességét, sértetlenségét és bizalmas jellegét, továbbá megakadályozza az illetékes hatóság fel nem jogosított munkatársainak hozzáférését;

               c)

               lehetővé teszik az információk tartós tárolását a 7. cikkel összhangban a későbbi vizsgálatok érdekében.

         (3)   A kijelölt kommunikációs csatornák lehetővé teszik a tényleges vagy lehetséges jogsértések bejelentését legalább az összes alábbi módon:

               a)

               a jogsértésről szóló, elektronikus vagy papíralapú írásbeli bejelentés;

               b)

               a jogsértésről szóló szóbeli bejelentés, telefonvonalon, függetlenül attól, hogy rögzítésre kerül-e vagy sem;

               c)

               az illetékes hatóság kijelölt munkatársaival való személyes találkozó.

         (4)   Az illetékes hatóság a jogsértésről szóló bejelentés átvétele előtt, vagy legkésőbb annak átvételekor a bejelentő személy rendelkezésére bocsátja a 4. cikk (2) bekezdésében említett információkat.
   (5)   Az illetékes hatóságok biztosítják, hogy a nem az e cikkben említett kijelölt kommunikációs csatornán beérkezett jogsértésről szóló bejelentés módosítás nélkül, haladéktalanul továbbításra kerüljön az illetékes hatóság kijelölt munkatársaihoz a kijelölt kommunikációs csatornákat használva.
   7. cikk
   A beérkezett bejelentések nyilvántartása
   (1)   A tagállamok biztosítják, hogy az illetékes hatóságok minden jogsértésről szóló bejelentést nyilvántartsanak.
   (2)   Az illetékes hatóságok késedelem nélkül visszaigazolják a jogsértésről szóló írásbeli bejelentést a bejelentő személy által feltüntetett postai vagy elektronikus címen, kivéve, ha a bejelentő személy kifejezetten kérte ennek mellőzését, vagy ha az illetékes hatóság ésszerűen feltételezi, hogy az írásbeli bejelentés visszaigazolása meghiúsítaná a bejelentő személy személyazonosságának védelmét.
   (3)   Ha a jogsértés bejelentése rögzített telefonbeszélgetés útján történik, az illetékes hatóságnak joga van a szóbeli jelentés dokumentálására az alábbi formákban:

               a)

               hangfelvétel készítése a beszélgetésről tartós és könnyen visszakereshető formában; vagy

               b)

               a beszélgetés teljes és pontos átirata, amelyet az illetékes hatóság kijelölt munkatársai készítenek el. Azokban az esetekben, amikor a bejelentő személy felfedte személyazonosságát, az illetékes hatóság lehetőséget ad a bejelentő személynek, hogy ellenőrizze, kijavítsa és aláírásával elfogadja az átiratot.

         (4)   Ha a jogsértés bejelentése nem rögzített telefonbeszélgetés útján történik, az illetékes hatóságnak joga van a szóbeli jelentés dokumentálására a beszélgetésről az illetékes hatóság kijelölt munkatársai által készített pontos jegyzőkönyv formájában. Azokban az esetekben, amikor a bejelentő személy felfedte személyazonosságát, az illetékes hatóság lehetőséget ad a bejelentő személynek, hogy ellenőrizze, kijavítsa és aláírásával elfogadja a jegyzőkönyvet.
   (5)   Amennyiben a bejelentő személy személyes találkozót kér az illetékes hatóság kijelölt munkatársaival egy jogsértésnek a 6. cikk (3) bekezdésének c) pontjával összhangban történő bejelentésére, az illetékes hatóságok biztosítják, hogy a találkozóról készült teljes és pontos feljegyzéseket tartós és visszakereshető formában tárolják. Az illetékes hatóságnak joga van a személyes találkozóról készült feljegyzés alábbi módon történő dokumentálására:

               a)

               hangfelvétel készítése a beszélgetésről tartós és könnyen visszakereshető formában; vagy

               b)

               a találkozóról készített pontos jegyzőkönyv, amelyet az illetékes hatóság kijelölt munkatársai készítenek el. Azokban az esetekben, amikor a bejelentő személy felfedte személyazonosságát, az illetékes hatóság lehetőséget ad a bejelentő személynek, hogy ellenőrizze, kijavítsa és aláírásával elfogadja a találkozóról készített jegyzőkönyvet.

         8. cikk
   A munkaszerződés alapján foglalkoztatott személyek védelme
   (1)   A tagállamok olyan eljárásokat vezetnek be, amelyek biztosítják az illetékes hatóságok és más olyan érintett hatóságok közötti hatékony információcserét és együttműködést, amelyek az 596/2014/EU rendelet megsértését bejelentő, vagy ilyen jogsértés elkövetésével vádolt, munkaszerződés alapján foglalkoztatott azon személyek védelmével foglalkoznak, akiket az 596/2014/EU rendelet jogsértésének bejelentése miatt vagy azzal kapcsolatban ér megtorlás, diszkrimináció vagy másfajta tisztességtelen bánásmód.
   (2)   Az (1) bekezdésben meghatározott eljárások legalább az alábbiakat biztosítják:

               a)

               a bejelentő személyek átfogó tájékoztatásban és tanácsadásban részesülnek a tagállami jogban rendelkezésre álló, őket a tisztességtelen bánásmóddal szemben védő jogorvoslatokról és eljárásokról, köztük a vagyoni kártérítési követelés érvényesítésére szolgáló eljárásokról;

               b)

               az illetékes hatóságok biztosítják a bejelentő személyek hatékony támogatáshoz való hozzáférését bármilyen, a tisztességtelen elbánás elleni védelmükben érintett hatóság előtt, például oly módon, hogy a bejelentő személyt visszaélést bejelentő személyként igazolják a munkaügyi vitákban.

         9. cikk
   A személyes adatok védelmére vonatkozó eljárás
   (1)   A tagállamok biztosítják, hogy az illetékes hatóságok a 7. cikkben említett nyilvántartásokat bizalmas és biztonságos rendszerben tárolják.
   (2)   Az (1) bekezdésben említett rendszerhez való hozzáférés korlátozott, ami biztosítja, hogy az abban tárolt adatok az illetékes hatóság csak azon munkatársai számára elérhetőek, akik számára az ezen adatokhoz való hozzáférés szakmai kötelezettségük teljesítéséhez szükséges.
   10. cikk
   Az adatok illetékes hatóságon belüli és kívüli továbbítása
   (1)   A tagállamok biztosítják, hogy az illetékes hatóságok megfelelő eljárásokkal rendelkezzenek a bejelentő és a bejelentett személy személyes adatainak illetékes hatóságon belüli és kívüli továbbítására vonatkozóan.
   (2)   A tagállamok biztosítják, hogy a jogsértés bejelentésével kapcsolatos adatok illetékes hatóságon belüli vagy kívüli továbbítása nem fedi fel közvetlenül vagy közvetve a bejelentő vagy a bejelentett személy személyazonosságát, vagy nem utal olyan körülményekre, amelyek lehetővé tennék a bejelentő vagy a bejelentett személy személyazonosságának kikövetkeztetését, kivéve, ha az ilyen továbbítás összhangban van az 5. cikk (1) bekezdésének d) pontjában említett, bizalmas kezelésre vonatkozó szabályozással.
   11. cikk
   A bejelentett személyek védelmére vonatkozó eljárások
   (1)   Amennyiben a bejelentett személyek személyazonossága nem ismert a nyilvánosság előtt, az érintett tagállamnak biztosítania kell, hogy személyazonosságuk legalább olyan mértékű védelemben részesüljön, mint azon személyeké, akik ellen az illetékes hatóság vizsgálatot folytat.
   (2)   A 9. cikkben meghatározott eljárások a bejelentett személy személyazonosságának védelmére is vonatkoznak.
   12. cikk
   Az eljárások illetékes hatóságok általi felülvizsgálata
   A tagállamok biztosítják, hogy illetékes hatóságaik rendszeresen, legalább kétévente felülvizsgálják a jogsértésről szóló bejelentések átvételére és nyomon követésére vonatkozó eljárásaikat. Az ilyen eljárások felülvizsgálata során az illetékes hatóságok figyelembe veszik saját és más illetékes hatóságok tapasztalatait, és azoknak megfelelően – valamint a piaci és a műszaki fejlődéssel összhangban – kiigazítják eljárásaikat.
   III. FEJEZET

      ZÁRÓ RENDELKEZÉSEK

   13. cikk
   Átültetés
   A tagállamok legkésőbb 2016. július 3-ig elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek megfeleljenek. E rendelkezések szövegét haladéktalanul megküldik a Bizottság számára.
   Ezeket a rendelkezéseket 2016. július 3-tól alkalmazzák.
   Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
   14. cikk
   Hatálybalépés
   Ez az irányelv az Európai Unió Hivatalos Lapjában való kihirdetését követő huszadik napon lép hatályba.
   15. cikk
   Címzettek
   Ennek az irányelvnek a tagállamok a címzettjei.

      Kelt Brüsszelben, 2015. december 17-én.

            a Bizottság részéről

            az elnök

         Jean-Claude JUNCKER

      (1)  HL L 173., 2014.6.12., 1. o.

      (2)  HL L 281., 1995.11.23., 31. o.


title: A Bizottság 2014/37/EU végrehajtási irányelve ( 2014. február 27. ) a járművekben a biztonsági övek és gyermekbiztonsági rendszerek kötelező használatáról szóló 91/671/EGK tanácsi irányelv módosításáról

text:
               28.2.2014

               HU

               Az Európai Unió Hivatalos Lapja

               L 59/32

      A BIZOTTSÁG 2014/37/EU VÉGREHAJTÁSI IRÁNYELVE

   (2014. február 27.)
   a járművekben a biztonsági övek és gyermekbiztonsági rendszerek kötelező használatáról szóló 91/671/EGK tanácsi irányelv módosításáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a járművekben a biztonsági övek és gyermekbiztonsági rendszerek kötelező használatára vonatkozó 91/671/EGK tanácsi irányelvre (1) és különösen annak 7a. cikkére
   mivel:

               (1)

               Az Európai Közösség 1998. március 24-én a 97/836/EK tanácsi határozat (2) értelmében csatlakozott az ENSZ Európai Gazdasági Bizottságának (ENSZ-EGB) a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásához (a továbbiakban: az 1958. évi felülvizsgált megállapodás).

               (2)

               A 97/836/EK határozat II. mellékletének 1. bekezdése értelmében az 1958. évi felülvizsgált megállapodás szerinti ENSZ-EGB előírások műszaki követelményei a vonatkozó egyedi EK-irányelvek műszaki mellékleteinek alternatíváit képezik, ha ez utóbbiak alkalmazási köre ugyanaz, és ha a felsorolt ENSZ-EGB előírások tekintetében léteznek egyedi EK-irányelvek. Az irányelvek kiegészítő rendelkezései azonban, úgymint a szerelési követelményekre vagy a jóváhagyási eljárásra vonatkozó követelmények, hatályban maradnak.

               (3)

               Az ENSZ-EGB égisze alatt a járművekben használt megerősített gyermekbiztonsági rendszerek jóváhagyására vonatkozó egységes rendelkezésekről szóló új ENSZ-EGB előírást (a továbbiakban: 129. előírás) dolgoztak ki és fogadtak el.

               (4)

               A 129. előírás 2013. július 9-én lépett hatályba az 1958. évi felülvizsgált megállapodás mellékleteként.

               (5)

               A 129. előírás szabványosított követelményei alternatív megerősített követelményeket jelentenek a motoros járművekben utazó gyermek utasok rögzítőeszközeinek jóváhagyására vonatkozó egységes rendelkezésekről szóló 44. előírás (gyermekbiztonsági rendszerek) (3) értelmében megállapított követelményekhez viszonyítva, és a gyermekbiztonsági rendszerek többféle szempontjából (oldalirányú ütésvizsgálatok, a legfeljebb 15 hónapos korú gyermekek menetiránynak háttal történő elhelyezése, a különböző járművekkel való kompatibilitás, próbabábuk, próbapados vizsgálatok, a különböző gyermekméretekhez való igazíthatóság) is tükrözik a műszaki fejlődést.

               (6)

               Mivel a 91/671/EGK irányelv megállapítja az Unió területén a járművekben használt gyermekbiztonsági rendszerek jóváhagyására és kötelező használatára vonatkozó követelményeket, módosítani kell annak érdekében, hogy tartalmazza a 129. előírás műszaki követelményeinek megfelelően jóváhagyott gyermekbiztonsági rendszerek használatát.

               (7)

               Az ezen irányelvben előírt intézkedések összhangban vannak a 91/671/EGK irányelv 7b. cikke alapján létrehozott bizottság véleményével,

         ELFOGADTA EZT AZ IRÁNYELVET:
   1. cikk
   A 91/671/EGK irányelv 2. cikke a következőképpen módosul:

               1.

               az (1) bekezdés a) pontja i. alpontjának a helyébe a következő szöveg lép:

                           „i.

                           az M1, N1, N2 és N3 kategóriájú járművek esetében a tagállamok előírják, hogy a közúti forgalomban részt vevő járművek valamennyi utasa használja a felszerelt biztonsági rendszereket.
                           A biztonsági rendszerekkel felszerelt, M1, N1, N2 és N3 kategóriájú járművekben szállított, 150 cm-nél kisebb testmagasságú gyermekeket az 1. cikk (4) bekezdésének a) és b) pontja szerinti, integrált vagy nem integrált gyermekbiztonsági rendszerrel kötik be, amely a következők értelmében megfelelő a gyermek fizikai jellemzői tekintetében:

                                       —

                                       az e bekezdés c) pontjának i. alpontja szerint jóváhagyott gyermekbiztonsági rendszerek esetében az 1. cikk (3) bekezdésében előírt osztályozás;

                                       —

                                       az e bekezdés c) pontjának ii. alpontjának megfelelően jóváhagyott gyermekbiztonsági rendszerek esetében a gyermekbiztonsági rendszer mérettartománya és a tervezett maximális testtömeg, a gyártó által jelzetteknek megfelelően;

                                 a biztonsági rendszerekkel fel nem szerelt M1, N1, N2 és N3 kategóriájú járművek esetében:

                                       —

                                       három évnél fiatalabb gyermekek nem szállíthatók,

                                       —

                                       az ii. pont sérelme nélkül, a hároméves és ennél idősebb, 150 cm-nél kisebb testmagasságú gyermekek az első ülésen nem utazhatnak;”

               2.

               az 1. pont c) alpontjának helyébe a következő szöveg lép:

                           „c)

                           gyermekbiztonsági rendszer használata esetén a rendszernek a következő szabványok szerinti jóváhagyással kell rendelkeznie:

                                       i.

                                       44/03. ENSZ-EGB előírás vagy 77/541/EGK irányelv vagy

                                       ii.

                                       129. ENSZ-EGB előírás;

                                 vagy annak bármilyen későbbi módosítása.
                           A gyermekbiztonsági rendszert a gyártója által megadott szerelési információk (például használati utasítás, tájékoztató füzet vagy elektronikus útmutató) alapján kell beszerelni, amely azt is feltünteti, hogy a rendszer hogyan és mely járműtípusokban használható biztonságos módon.”

         2. cikk
   (1)   A tagállamok elfogadják és kihirdetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb annak hatálybalépését követő hat hónappal megfeleljenek. E rendelkezések szövegét haladéktalanul megküldik a Bizottság számára.
   A tagállamok által elfogadott rendelkezéseknek hivatkozniuk kell erre az irányelvre, vagy hivatalos kihirdetésük alkalmával ilyen hivatkozással együtt kell megjelenniük. A hivatkozás módját a tagállamok határozzák meg.
   (2)   A tagállamok megküldik a Bizottságnak nemzeti joguk azon főbb rendelkezéseinek szövegét, amelyeket az irányelv tárgykörében fogadnak el.
   3. cikk
   Ez az irányelv az Európai Unió Hivatalos Lapjában való kihirdetését követő huszadik napon lép hatályba.
   4. cikk
   Ennek az irányelvnek a tagállamok a címzettjei.

      Kelt Brüsszelben, 2014. február 27-én.

            a Bizottság részéről, az elnök nevében,
         Siim KALLAS

            alelnök

      (1)  HL L 373., 1991.12.31., 26. o.

      (2)  A Tanács 1997. november 27-i 97/836/EK határozata az Európai Közösségnek az ENSZ Európai Gazdasági Bizottságának a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásához (1958. évi felülvizsgált megállapodás) való csatlakozásáról (HL L 346., 1997.12.17., 78. o.).

      (3)  HL L 306., 2007.11.23., 1. o.